CELEX: 32020D1345
Language: hu
Date: 2020-09-25 00:00:00
Title: A Tanács (EU) 2020/1345 végrehajtási határozata (2020. szeptember 25.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Cseh Köztársaságnak nyújtandó ideiglenes támogatásról

2020.9.29.   
               
               
                  HU
               
               
                  Az Európai Unió Hivatalos Lapja
               
               
                  L 314/17
               
            
         A TANÁCS (EU) 2020/1345 VÉGREHAJTÁSI HATÁROZATA
         (2020. szeptember 25.)
         a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Cseh Köztársaságnak nyújtandó ideiglenes támogatásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre (1) és különösen annak 6. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     2020. augusztus 7-én a Cseh Köztársaság pénzügyi támogatást kért az Uniótól annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
                  
               
                     (2)
                  
                  
                     A Covid19-világjárvány és a Cseh Köztársaság által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy a Cseh Köztársaság államháztartási hiánya és államadóssága 2020 végére a bruttó hazai termék (GDP) 6,7 %-a, illetve 38,7 %-a lesz. A Bizottság 2020. nyári időközi előrejelzése szerint a Cseh Köztársaság GDP-je 2020-ban várhatóan 7,8 %-kal esik vissza.
                  
               
                     (3)
                  
                  
                     A Covid19-világjárvány következtében a Cseh Köztársaságban a gazdaságilag aktív népesség jelentős része nem tudta folytatni tevékenységét. Ez a Cseh Köztársaság közkiadásainak hirtelen és nagymértékű növekedéséhez vezetett az „Antivirus” programként ismert csökkentett munkaidős foglalkoztatási rendszer (és annak „A” és „B” opciója), a nem bérjellegű munkaerőköltségeket célzó hasonló intézkedések (az „Antivirus” program „C” opciója), valamint az önfoglalkoztatók számára nyújtott támogatás tekintetében, a (4)–(8) preambulumbekezdésben foglaltak szerint.
                  
               
                     (4)
                  
                  
                     Konkrétabban, a Cseh Köztársaság 2020. augusztus 7-i kérelmében említett „2020. március 31-i 353. számú módosított kormányhatározat” – amelynek jogalapja „a foglalkoztatásról szóló, 435/2004. számú módosított törvény” 120. cikke – vezette be az „Antivirus” program „A” és „B” opcióját. Az említett intézkedések célja azon magánszektorbeli munkáltatók bérköltségeinek részleges kompenzálása, akik kénytelenek felfüggeszteni vagy jelentősen csökkenteni gazdasági tevékenységüket a hatóságok intézkedéseinek közvetlen következményeként („A” opció), vagy közvetve a világjárvány kedvezőtlen gazdasági hatásai miatt („B” opció), például ha a munkavállalók az utazási korlátozások miatt nem képesek dolgozni. Az „A” opció keretében az állami hozzájárulás a kifizetett kompenzációs bérek 80 %-át fedezi, de munkavállalónként és havonta nem haladhatja meg a 39 000 CZK-t. A „B” opció keretében az állami hozzájárulás a kifizetett kompenzációs bérek 60 %-át teszi ki, de munkavállalónként és havonta nem haladhatja meg a 29 000 CZK-t. A rendszer előnyeiből részesülő munkavállalókat a munkáltató a rendszerben való részvételének időszaka alatt nem bocsáthatja el. Az intézkedések 2020. március 12-től október 31-ig tartanak (2).
                  
               
                     (5)
                  
                  
                     Ezenkívül a hatóságok a Cseh Köztársaság 2020. augusztus 7-i kérelmében említett „300/2020. számú törvény” és „187/2006.” számú törvény (3) alapján bevezették az „Antivirus” program „C” opcióját. Ez csökkenti az olyan (legfeljebb 50 munkavállalót foglalkoztató) kisvállalkozások nem bérjellegű munkaerőköltségeit (például a munkáltató által fizetett társadalombiztosítási járulékok), amelyek a foglalkoztatást és a bérköltségeket a 2020. március végi, illetve a 2020. márciusi szint legalább 90 %-ának megfelelő szinten tartják. A kérelem az intézkedésre fordított összes kiadásnak csak 90 %-ára vonatkozik annak biztosítása érdekében, hogy a támogatásból a foglalkoztatás fenntartására irányuló kiadásokat fedezzék. A számítás alapja nem haladhatja meg a Cseh Köztársaságban érvényes bruttó átlagbér 150 %-át. A támogatás a 2020. júniustól augusztusig tartó időszak egy részére vagy egészére nyújtható.
                  
               
                     (6)
                  
                  
                     A Cseh Köztársaság 2020. augusztus 7-i kérelmében említett, a „159/2020. számú törvénnyel” (4) bevezetett „Pětadvacítka” program személyenként és naptári naponként 500 CZK kompenzációs kedvezményt biztosít a kedvezményi időszak alatt azon önfoglalkoztatók számára, akik a Covid19 miatti népegészségügyi kockázatok vagy a hatóságok által hozott válságkezelési intézkedések miatt kénytelenek voltak gazdasági tevékenységüket felfüggeszteni vagy az üzletmenet rendes ingadozásán túlmenően jelentősen csökkenteni. A program két kedvezményi időszakra oszlik: 2020. március 12-től április 30-ig, valamint 2020. május 1-jétől június 8-ig. A kompenzációs kedvezmény állami bevételekről történő lemondást jelent, amely az (EU) 2020/672 rendelet végrehajtása céljából a közkiadásokkal egyenértékűnek tekinthető.
                  
               
                     (7)
                  
                  
                     A Cseh Köztársaság 2020. augusztus 7-i kérelmében említett „136/2020. számú törvény” (a társadalombiztosítás tekintetében) és „134/2020. számú törvény” (az egészségbiztosítás tekintetében) alapján a hatóságok részleges mentességet vezettek be a társadalombiztosítási és az egészségbiztosítási járulékok megfizetése alól azon önfoglalkoztatók tekintetében, akik/amelyek a támogatás nyújtása során folytatják tevékenységüket. Az állam vállalja, hogy 2020 márciusa és augusztusa között havonta befizeti a megfelelő hozzájárulást. Az elengedett összeg felső határa a jogszabályban meghatározott szint.
                  
               
                     (8)
                  
                  
                     Végezetül a Cseh Köztársaság 2020. augusztus 7-i kérelmében említett „2020. március 19-i 262. számú, március 26-i 311. számú, március 31-i 354. számú, május 4-i 514. számú és május 18-i 552. számú kormányhatározat” alapján, valamint „a költségvetési szabályokról szóló, 218/2000. számú módosított törvény” 14. cikke (az elsődleges mezőgazdasági és erdészeti termelésben dolgozó önfoglalkoztatók tekintetében), továbbá „a kkv-k támogatásáról szóló, 47/2002. számú módosított törvény” 3. cikkének h) pontja (az összes többi önfoglalkoztató tekintetében) alapján a hatóságok bevezették az önfoglalkoztatók számára elérhető „gondozási támogatást”. Ez az intézkedés az önfoglalkoztatók által a gyermekgondozási és szociális ellátó létesítmények bezárása miatt a gyermekek vagy gondozásra szoruló személyek gondozása kapcsán elszenvedett jövedelemkiesést kompenzálja. A támogatás napi összege 2020 márciusa tekintetében 424 CZK, a 2020 áprilistól júniusig tartó időszak tekintetében pedig 500 CZK. A támogatás a 2020. március 12-től június 30-ig tartó időszak egy részére vagy egészére nyújtható.
                  
               
                     (9)
                  
                  
                     A Cseh Köztársaság teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. A Cseh Köztársaság megfelelő bizonyítékot nyújtott be a Bizottságnak arra vonatkozóan, hogy a Covid19-világjárvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 2 940 446 745 EUR-val emelkedtek. Ez hirtelen bekövetkezett és nagymértékű növekedést jelent, mivel az új intézkedések a cseh köztársaságbeli vállalkozások és munkaerő jelentős hányadát érintik. A Cseh Köztársaság a megnövekedett összegű kiadásokból 940 446 745 EUR-t uniós forrásokból és saját forrásokból kíván finanszírozni.
                  
               
                     (10)
                  
                  
                     Az (EU) 2020/672 rendelet 6. cikkének megfelelően a Bizottság konzultált a Cseh Köztársaság hatóságaival, és ellenőrizte a 2020. augusztus 7-i kérelemben említett, csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
                  
               
                     (11)
                  
                  
                     Következésképpen pénzügyi támogatást kell nyújtani annak érdekében, hogy a Cseh Köztársaság segítséget kapjon a Covid19-világjárvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – el kell fogadnia a részletek és részfolyósítások futamidejére, nagyságára és rendelkezésre bocsátására vonatkozó határozatokat.
                  
               
                     (12)
                  
                  
                     E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikkével összhangban értesítsék a Bizottságot az állami támogatások lehetséges eseteiről.
                  
               
                     (13)
                  
                  
                     A Cseh Köztársaságnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, milyen mértékben valósultak meg ezek a kiadások.
                  
               
                     (14)
                  
                  
                     A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette a Cseh Köztársaság meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett, pénzügyi támogatás iránti kérelmeket,
                  
               ELFOGADTA EZT A HATÁROZATOT:
         
            1. cikk
            A Cseh Köztársaság teljesíti az (EU) 2020/672 rendelet 3. cikkében meghatározott feltételeket.
         
         
            2. cikk
            
               (1)   Az Unió a Cseh Köztársaság rendelkezésére bocsát legfeljebb 2 000 000 000 EUR összegű hitelt. A hitel maximális átlagos futamideje 15 év.
            
            
               (2)   Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)   A Bizottság az uniós pénzügyi támogatást legfeljebb nyolc részletben bocsátja a Cseh Köztársaság rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek.
            
            
               (4)   Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
            
               (5)   Az (EU) 2020/672 rendelet 4. cikkében említett uniós finanszírozás költségeit az egyes részletek tekintetében, valamint az e cikk (1) bekezdése alapján nyújtott hitelhez kapcsolódó finanszírozásból adódóan az Unió részéről felmerült díjakat, költségeket és kiadásokat a Cseh Köztársaság viseli.
            
            
               (6)   A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
         
         
            3. cikk
            A Cseh Köztársaság a következő intézkedéseket finanszírozhatja:
            
                        a)
                     
                     
                        a „2020. március 31-i 353. számú módosított kormányhatározat” – amelynek jogalapja „a foglalkoztatásról szóló, 435/2004. számú módosított törvény” 120. cikke – szerinti „Antivirus” program;
                     
                  
                        b)
                     
                     
                        az „Antivirus” programnak a „300/2020. számú törvény” szerinti „C” opciója;
                     
                  
                        c)
                     
                     
                        a „159/2020. számú törvény” szerinti „Pětadvacítka” program;
                     
                  
                        d)
                     
                     
                        részleges mentesség az önfoglalkoztatók által fizetendő társadalombiztosítási és egészségbiztosítási járulékok megfizetése alól a „136/2020. számú törvény” (a társadalombiztosítás tekintetében), illetve a „134/2020. számú törvény” (az egészségbiztosítás tekintetében) alapján;
                     
                  
                        e)
                     
                     
                        a „2020. március 19-i 262. számú, a március 26-i 311. számú, a március 31-i 354. számú, a május 4-i 514. számú és a május 18-i 552. számú kormányhatározat”, valamint „a költségvetési szabályokról szóló, 218/2000. számú módosított törvény” 14. cikke (az elsődleges mezőgazdasági és erdészeti termelésben dolgozó önfoglalkoztatók tekintetében), továbbá a „kkv-k támogatásáról szóló, 47/2002. számú módosított törvény” 3. cikkének h) pontja (az összes többi önfoglalkoztató tekintetében) szerinti „gondozási támogatás” az önfoglalkoztatók számára.
                     
                  
         
            4. cikk
            A Cseh Köztársaság 2021. március 30-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
         
         
            5. cikk
            Ennek a határozatnak a Cseh Köztársaság a címzettje.
            Ez a határozat azon a napon lép hatályba, amelyen a címzettet e határozatról értesítették.
         
         
            6. cikk
            Ezt a határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2020. szeptember 25-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 159., 2020.5.20., 1. o.
         
         
            (2)  Ugyanakkor az (1) preambulumbekezdésben említett 2020. augusztus 7-i kérelem kizárólag a 2020. augusztus 31-én lejáró időszakra vonatkozó támogatáshoz kapcsolódó közkiadásokat foglalja magában.
         
            (3)  300/2020. számú módosított törvény az egyes munkáltatók mint adófizetők által fizetett társadalombiztosítási és állami foglalkoztatási járulékoknak a 2020. évi járvány alatt bevezetett sürgősségi intézkedésekkel kapcsolatban való elengedéséről, továbbá az egészségbiztosításról szóló 187/2006. számú törvény módosításáról.
         
            (4)  A SARS-CoV-2 koronavírus előfordulásával kapcsolatos válságintézkedésekhez kapcsolódó kompenzációs kedvezményről szóló, 159/2020. számú módosított törvény.